**«Kärleken är»** er en svensk popballade fra 1998, komponert av Ingela Forsman, Bobby Ljunggren og Håkan Almqvist. Sangen ble fremført av Jill Johnson og vant svenske Melodifestivalen i 1998. Gjennom seieren i Melodifestivalen var «Kärleken är» Sveriges bidag i Eurovision Song Contest 1998 i Birmingham, der den ble nummer 10 av 25.

Bakgrunn
--------

«Kärleken är» er komponert av låtskrivertrioen Ingela Forsman, Bobby Ljunggren og Håkan Almqvist, som alle hadde levert en rekke bidrag til svenske Melodifestivalen tidligere. Blant annet sto de bak «Se på mig», som fikk en tredjeplass i Eurovision Song Contest tre år tidligere.

Sangen var et av de ti bidragene i den svenske finalen i Malmö 14. mars 1998, og den ble fremført av den svenske sangeren Jill Johnson. «Kärleken är» vant konkurransen klart og ble dermed Sveriges bidrag til den internasjonale finalen i Birmingham i Storbritannia 9. mai samme år.

I den internasjonale finalen var Sverige det 19 landet ut på scenen av 25 deltakere. Anders Berglund dirigerte for Sverige, og dette var siste gang en brukte orkester i konkurransen. Fra og med 1999 har en brukt singback. «Kärleken är» er også det siste bidraget som har blitt fremført på svensk i Eurovision Song Contest. Siden 1999 har det ikke vært noen språkrestriksjoner i konkurransen, og Sverige har siden sunget på engelsk. I avstemningen fikk sangen 53 poeng og endte på en tiendeplass. Den høyeste poengsummen kom fra Estland, som ga 12 poeng. Norge ga 10 poeng.

Om sangen
---------

Sangteksten er inspirert av prinsesse Diana som døde i en bilulykke i Paris 31. august året før. Forbindelsen til den avdøde prinsessen vekket en viss oppmerksomhet i britisk media, og i dag brukes «Kärleken är» regelmessig i svenske begravelsesgudstjenester.

Utgivelse
---------

Singelen «Kärleken är» ble gitt ut 20. mars 1998. Sangen er også andresporet på Jill Johnsons album, *När hela världen ser på*.. Johnson ga også ut en engelskspråklig versjon av sangen, kalt «Eternal Love».

### Sporliste

| Spor | Låt | Lengde |
| --- | --- | --- |
| 1 | «Kärleken är» (radioversjon) | 03:00 |
| 2 | «Kärleken är» (instrumentalversjon) | 03:00 |

Listeplasseringer
-----------------

Singelen nådde en femteplass på den svenske singellisten og tok seg inn på Svensktoppen i seks uker med en førsteplass som beste notering.

| Liste (1998) | Høyesteplassering |
| --- | --- |
| Sveriges flagg Sverige (Sverigetopplistan) | 5 |

Referanser
----------

1. ↑  «Jill Johnson – Kärleken är». *discogs.com*. Besøkt 11. juni 2018.
2. ↑  Sweden, Sveriges Television AB, Stockholm,. «Melodifestivalen 1998». *svt.se* **(svensk)**. Besøkt 10. juni 2018.
3. ↑  «Sveriges poeng i Eurovision Song Contest 1997». *eurovision.tv*. Arkivert fra originalen 12. juni 2018. Besøkt 11. juni 2018.
4. ↑  *Melodifestivalen genom tiderna*, Premium förlag 2006 (første utgave 1999), sidene 263–265 - *Melodifestival 1998, I schlagerns mikrokosmos …*
5. ↑  «Vad finns det för sånger till begravningen? - Begravningssidan.se». *Begravningssidan.se* **(svensk)**. 16. april 2015. Arkivert fra originalen 12. juni 2018. Besøkt 11. juni 2018.
6. ↑  «Kärleken Är av Jill Johnson» **(svensk)**. 20. mars 1998. Besøkt 11. juni 2018.
7. ↑  Jill Johnsons diskografi – *När hela världen ser på* Arkivert 13. august 2010 hos Wayback Machine.
8. ↑  «Jill Johnson - Eternal Love». *Discogs* **(engelsk)**. Besøkt 11. juni 2018.
9. ↑  «"Kärleken är" av Jill Johnson». *NostalgiListan* **(svensk)**. Besøkt 11. juni 2018.
10. ↑  Hung, Steffen. «"Kärleken är" – Swedish Charts». *swedishcharts.com*. Besøkt 11. juni 2018.

| Utmerkelser og prestasjoner |
| --- |
|
| Forgjenger :**«Bara hon älskar mig» medBlond**

 | **Sveriges bidrag i Eurovision Song Contest**1998 | Etterfølger :**«Take Me to Your Heaven» medCharlotte Nilsson** |